平泉州

平泉州是清代熱河地方設立的一個州，屬承德府，乾隆四十三年二月由八溝廳改設「直隸總督周元理奏熱河地方更定事宜：一、熱河同知奉旨改為承德府，其餘六廳擬改州縣名目，如喀喇河屯廳擬名灤平縣，八溝廳擬名平泉州，四旗廳擬名豐寧縣，塔子溝廳擬名建昌縣，烏蘭哈達廳擬名赤峰縣，三座塔廳擬名朝陽縣。一、熱河同知向管地方刑錢事務，今改為承德府，毋庸添設附郭知縣，請如直隸州例，刑錢俱自行辦理，其六州縣事，由該府審轉考覈。一、承德府現有監獄，請將熱河巡檢改為經歷，兼攝巡檢，並帶管司獄事，其六州縣監獄，令各該處巡檢兼管，毋庸另設典史。一、口外多係蒙古旗民交涉事務，請即以理事同知、通判管知縣事，仍照原銜陞轉，其該府接見儀注，行文體制，俱如知縣例。一、承德府及六州縣，俱係口外要缺，請定為在外題補之缺，其衝、繁疲、難字樣，按地定擬；一、熱河道學教授，請改為承德府教授，其學額於府增為六名，六州縣各增為四名；一、承德府應另鑄給承德府印，其六州縣俱改鑄為理事同知、通判管某州某縣事印，教授、經歷等官印記，一體改鑄。俱下部議行。」，《高宗純皇帝實錄》卷之一千五十，乾隆四十三年二月三日「丙午，諭：學校人才之聚，郡縣戶口之系。古者教養並重，治化覃敷。至於荒略之地，邊漠之區，恒有聲教所未及而不隸版圖者。我朝定鼎以來，光宅凾夏，幅員日廓，中外一家。京畿東北四百里熱河地方，在古北口以北，其境於《禹貢》為冀州邊末，而虞及殷、周，幽州之盡境也。秦、漢以來，越在絕徼，未入版圖。北魏建安、營二州，唐時有營州都督府，然不過僑治於內地。遼、金及元，始薌其名，而歷服未久，故址旋荒。明棄大寧，視為外域。我國家撫臨寰宇，薄海內外，咸登版籍。况熱河密邇畿輔，自皇祖康熙四十二年肇建山莊，秋獮經行，往還駐蹕。皇考率修前典，設立熱河廳，尋改承德州。朕臨御之七年，地方大吏建議，此地究為關外，仍設為廳，八溝等六處悉如之。蓋以其時士民稀少，風俗椎魯，立學建郡之制有未遑焉。嗣後獮獵木蘭，每歲駐蹕於茲，日見黎庶殷闐，戶口繁富，里巷絃誦，人文漸起。此實國家積洽累仁，休養生息，涵濡百餘年之久，方克臻斯。士為四民之首，土著與僑居者久於其化，子弟不乏秀良，而學校未興，師承無自，其何以甄陶而鼓勵之？况今西域如烏嚕木齊等處，率皆立學校，置郡縣，以此較彼，地既遠近懸殊，風土人物亦皆過之。按諸古者廣立學校之意，其地其時正相協焉。爰於丙申秋，命冬官量度規模，鳩工庀材，興建文廟，朕親釋奠而落成之。每年來巡幸斯土，必先展拜廟貌，秋仲丁祭，遣大學士行禮，率以為常。所有酌定庠額，分年取士，並創設書院、義學，延師訓課，悉令督臣與學臣議立章程以行。近歲士氓深被教澤，既富方穀，益見蕃昌，閭閻安堵，沐浴太平。四方商賈之民，駢集輻輳，儼然成一都會。計其地千餘里，而戶口或逾十萬，可以見耕桑日闢，版籍日繁，成都成邑之盛，有明徵焉。近者既創立學校，樂育人材，而其地猶仍熱河廳之舊，準諸體制，未為允協。因思向曾設承德州，今宜升為承德府，即以同知改設。其餘六廳，如喀喇河屯廳改為灤平縣，四旗廳改為豐寧縣；八溝廳其地較廣，改為平泉州；烏蘭哈達廳改為赤峰縣，塔子溝廳改為建昌縣，三座塔廳改為朝陽縣。賦稅戶籍之數，悉隸於知府，轄於熱河道，以重考覈。官斯土者，宜悉心經畫，措置協宜，副朕嘉惠邊氓、教養兼施之意。至於考訂舊聞，蒐羅掌故，輯成熱河全志，已命儒臣博採旁徵，區分事類，纂訂成書。仍於山莊內肇建文津閣，庋貯四庫全書。琅籤秘笈，炳耀興桓，以示朕崇師惇典、一道同文至意。」，《高宗純皇帝實錄》卷之一千五十，乾隆四十三年二月十五日。民國初年改置平泉縣。平泉州治所在今河北省平泉市市區。

註釋

Category:清朝的州